

**odbor kontroly a prevencie korupcie**

**Mlynské nivy 44/a, 827 15 Bratislava 212**

Vážený pán

Ivan Čechovič

|  |  |  |  |
| --- | --- | --- | --- |
| Váš list číslo/zo dňa | Naše číslo | Vybavuje/linka | Bratislava |
| 08. 06. 2021 | 103182/2021-1030-216329 | 02/4854 1577 | 15. 10. 2021 |

Vec

Oznámenie výsledku vybavenia petície

Vážený pán

Ministerstvu hospodárstva Slovenskej republiky (ďalej len „MH SR“) bolo dňa   
06. 09. 2021 z Úradu vlády SR postúpené podanie petičného výboru, v ktorom ste boli určený ako osoba na zastupovanie v styku s orgánom verejnej moci, obsahujúce originály listov podpisových hárkov s predmetom označeným ako „Petícia“. Podanie spĺňa podmienky uplatnenia petičného práva podľa zákona č. 85/1990 Zb. o petičnom práve v znení neskorších predpisov (ďalej len „zákon o petičnom práve“).

V súvislosti s prevodom majetku štátu podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov (ďalej len „zákon č. 92/1991 Zb.“) sa v doručenej petícií domáhate svojho údajného práva na vydanie zamestnaneckých akcií, a to s odkazom na § 10 ods. 10 tohto zákona, ako aj čl. VII. ods. 1, písm. b) Zmluvy o odplatnom prevode akcií kúpou č. 1605/1996 zo dňa 20. 09. 1996 uzatvorenej medzi Fondom národného majetku SR ako predávajúcim a spoločnosťou ECO-INVEST, a. s.,   
so sídlom Bystrická cesta 13, 034 01 Ružomberok (ďalej len „ECO-INVEST, a. s.“), ako kupujúcim bývalej obchodnej spoločnosti Severoslovenské celulózky a papierne, a. s. (ďalej len „SCP, a.s.“) a s tým súvisiacou žiadosťou o podanie informácií o porušovaní povinností MH Manažment, a.s. v súvislosti s uplatnením nárokov štátom ovládanej obchodnej spoločnosti MH Manažment, a.s. voči spoločnosti ECO-INVESTMENT, a.s. na vrátenie akcií eminenta spoločnosti SCP, a.s. a žiadosťou o nápravu a odstránenie nezákonnosti, vrátane osobného stretnutia s ministrom hospodárstva SR za účelom prerokovania predmetnej žiadosti. Keďže doručená petícia je vo svojom obsahu žiadosťou, bola vybavovaná v zmysle ustanovenia § 5 ods. 6 zákona o petičnom práve.

Po vyžiadaní a oboznámení sa s relevantnými informáciami z príslušných organizačných útvarov MH SR, vrátane ministra hospodárstva SR, a zo spoločnosti   
MH Manažment, a.s. si Vám dovoľujeme zaslať nasledovnú odpoveď k časti petície, ktorá   
sa týka priamo MH SR:

Voči spoločnosti MH Manažment, a.s. sa domáhate prostredníctvom súdu zrušenia samotnej privatizácie, alternatívne si uplatňujete aj údajné nároky na vydanie zamestnaneckých akcií, resp. náhrady škody.

V sporoch, ktoré boli Vami, ako zamestnancami SCP, a.s. resp. Vami založenými subjektmi iniciované, súdy od roku 2006 až do súčasnosti stabilne konštatujú, že Vám ani z titulu zákona o veľkej privatizácii č. 92/1991 Zb., ani z titulu rozhodnutia Prezídia Fondu národného majetku SR z roku 1996, ani zo samotnej privatizačnej zmluvy z roku 1996, nevznikli žiadne práva, pričom v rámci jednotnej názorovej línie súdy zdôrazňujú,   
že privatizačná zmluva z roku 1996, ako aj oba jej dodatky sú platné právne úkony. Z týchto dôvodov zneli všetky doposiaľ vydané meritórne rozhodnutia vo veci v neprospech žalobcov – Vás ako bývalých zamestnancov SCP, a.s. a to konkrétne:

1. rozsudok Okresného súdu Ružomberok sp. zn. 6C/125/2006 potvrdený rozsudkom Krajského súdu v Žiline sp. zn. 10Co/315/2009,
2. rozsudok Okresného súdu Bratislava I sp. zn. 33Cb/71/2016 potvrdený rozsudkom Krajského súdu v Bratislave sp. zn. 1Cob/144/2018, dovolanie odmietnuté uznesením Najvyššieho súdu SR č.k. 4Obdo/36/2019-166,
3. nález Ústavného súdu SR č.k. II. ÚS 373/2018-363,
4. rozsudok Okresného súdu Bratislava I č.k. 30Cb/72/2016-929 (zatiaľ nie je právoplatný).

Správnosť vyššie uvedených právnych záverov v ostatnom čase potvrdil i Najvyšší súd SR v aktuálne najnovšom rozhodnutí z 31. 05. 2021.

Obsahom Vašej petície je v zásade identická argumentácia používaná žalobcami   
vo vyššie uvedených súdnych konaniach a je prakticky od roku 2006 až do súčasnosti predmetom nepretržitej rozhodovacej činnosti celej sústavy súdnictva SR.

Prostredníctvom petície sa taktiež domáhate intervencie zo strany vlády SR, resp. osobného rokovania s  ministrom hospodárstva SR s cieľom zvrátiť pre Váš nepriaznivý právny stav, ktorý vyplynul z vyššie spomínaných súdnych konaní. Rešpektujúc princíp právnej istoty, ktorý bol súdmi nastolený právoplatnými súdnymi rozhodnutiami vydanými v sérii sporov v kauze SCP, a.s., nie je v podmienkach právneho štátu mysliteľné, aby ktorýkoľvek subjekt, vrátane štátu konal v priamom rozpore so záväznými závermi, ktoré z nich plynú. Za daného právneho stavu preto neexistuje právny titul na podklade ktorého by štát, resp. ním ovládaná spoločnosť MH Manažment, a.s. mala konať v rozpore s právoplatnými a teda záväznými rozhodnutiami súdov a iniciovať akékoľvek úkony   
vo vzťahu k spoločnosti ECO-INVESTMENT, a.s.

So zreteľom na vyššie uvedené skutočnosti, ako aj s ohľadom na to, že viacero členov petičného výboru aktuálne vystupuje v prebiehajúcich súdnych sporoch v postavení žalobcov, máme za to, že prípadné stretnutie s predstaviteľmi vlády SR, resp. ministrom hospodárstva SR, nie je spôsobilé privodiť akúkoľvek zmenu súčasného právneho stavu veci, ktorá je predmetom Vašej petície a tým jej nie je možné momentálne ani vyhovieť.

Zaslaním tohto oznámenia považujeme Vašu petíciu z úrovne MH SR za vybavenú.

S úctou

Mgr. Peter Semanco

riaditeľ odboru kontroly a prevencie korupcie